Drie van Gauteng se vier isolasiepersele gesluitDie Nasrec-veldhospitaal. (Foto: Nokuthula Mbatha/ANA) Die Nasrec-veldhospitaal wat opgerig is in reaksie op die Covid-19-pandemie sal tot Januarie volgende jaar in bedryf bly, hoewel drie ander kwarantyngeriewe in die provinsie nou gesluit word. “Die kruin is nie teen die einde van September bereik soos wat aanvanklik voorspel is nie en die gevaar van ŉ tweede vlaag van infeksies bestaan volgens die Wêreldgesondheidsorganisasie steeds,” het Jacob Mamabolo, waarnemende LUR vir gesondheid, gesê. Volgens Mamabolo is die bedreiging van Covid-19-infeksies nog nie heeltemal afgeweer nie en om dié rede bly die hospitaal steeds in bedryf. “Die provinsie is versigtig om die getal beddens buite die hospitaalomgewing te verminder sonder oorweging van onderliggende bedreigings soos ŉ tweede vlaag wat reeds in ander lande gesien is,” het hy Dinsdag gesê. Die Nasrec-veldhospitaal was een van vier fasiliteite wat die provinsie laat oprig het vir isolasie- en kwarantyndoeleindes van Covid-19-pasiënte in die provinsie. Ander persele was by Telkom in Olifantsfontein, Transnet in Esselen Park en Eskom in Midrand. Die departement sê weens die lae vraag na dienste by die fasiliteite en die behoefte van die eienaars om die venues te gebruik, is die persele by Telkom en Transnet in onderskeidelik Augustus en September gesluit. Die perseel by Eskom sal na verwagting teen die einde van volgende maand gesluit word. Die veldhospitaal by Nasrec sal eers ná Januarie volgende jaar toegemaak word, nadat infeksies oor die feestyd fyn dopgehou is. Gauteng het teen Dinsdag 225 559 Covid-19-gevalle gehad waarvan 204 424 mense reeds herstel het. Die dodetal in die provinsie weens die virussiekte staan op 4 621.